มันนี่ทูเดย์
ธนาคารกรุงไทยชี้แจงกรณี เพจ “รวมพลังต่อต้านคอร์รัปชั่น” โพสต์ว่ามีเจ้าหน้าที่ธนาคาร
11 มิ.ย. 2559

กรุงไทยลงโทษพนักงานตุนธนบัตร 
ธนาคารกรุงไทยชี้แจงกรณี เพจ “รวมพลังต่อต้านคอร์รัปชั่น” โพสต์ว่ามีเจ้าหน้าที่ธนาคาร โพสต์ขายธนบัตรที่ระลึกชนิดราคา 70 บาท ที่จัดพิมพ์เนื่องในโอกาสที่พระบาทสมเด็จพระเจ้าอยู่หัว เสด็จเถลิงถวัลยราชสมบัติครบ 70 ปี ในราคาที่สูงกว่าความเป็นจริง โดยพนักงานคนดังกล่าวมีประวัติการทำงานที่ธนาคารกรุงไทย ว่า กรณี นายปัณณสิทธิ์ โกศล เป็นพนักงานขนเงินประจำศูนย์บริหารจัดการธนบัตรภูเก็ต บริษัท รักษาความปลอดภัย กรุงไทยธุรกิจบริการ แม้จะไม่ใช่พนักงานของธนาคารก็ตาม แต่ธนาคารได้ให้ความสำคัญโดยได้ให้บริษัทติดตามและสอบสวนเป็นการด่วน อย่างไรก็ตาม พนักงานรายดังกล่าวมีธนบัตรในครอบครองเพียง 10 ใบ ซึ่งได้จากการเข้าคิวแลกที่สาขา ซึ่งบริษัทได้ลงโทษโดยการภาคทัณฑ์พนักงานรายดังกล่าวแล้ว  
ไอแบงก์โอนเงินด่วน
ธนาคารอิสลามแห่งประเทศไทย (ไอแบงก์) เปิดให้บริการ ไอแบงก์... SpeedSend  เพิ่มความสะดวกแก่ลูกค้าที่โอนเงินไปต่างประเทศ หรือรับโอนจากต่างประเทศ  ฟรีค่าธรรมเนียม! โดยโอนขั้นต่ำ 300 บาท สูงสุด 3 แสนบาท (ส่ง-รับเฉพาะเงินสด) ตั้งแต่วันนี้ถึง 31 ส.ค. 2559 นี้ เฉพาะ 20 ประเทศทั่วโลก มาเลเซีย อินโดนีเซีย เมียนมา ลาว สิงคโปร์ ไทย กัมพูชา เวียดนาม บรูไน ฟิลิปปินส์ บังกลาเทศ อินเดีย เนปาล ญี่ปุ่น จีน ฮ่องกง ออสเตรเลีย สหราชอาณาจักร สหรัฐอาหรับเอมิเรตส์ และซาอุดิอาระเบีย
สรรหาผู้อำนวยการ สคฝ.คนใหม่
นายลวรณ แสงสนิท ที่ปรึกษาด้านเศรษฐกิจการเงิน สำนักงานเศรษฐกิจการคลัง (สศค.) ในฐานะประธานกรรมการสรรหาผู้อำนวยการสถาบันคุ้มครองเงินฝาก (สคฝ.) เปิดเผยว่า จะเปิดให้ผู้สนใจสมัครได้ตั้งแต่วันที่ 23 มิ.ย.-6 ก.ค. 2559 โดยผู้สมัครต้องมีการศึกษาขั้นต่ำปริญญาตรี มีความรู้ความสามารถด้านเศรษฐกิจ การเงิน และการลงทุน